Marius Weyers ontslaan ná groot operasieMarius en Evette Weyers (Foto: Facebook via Evette Weyers) Die veteraanakteur Marius Weyers (72) is vandeesweek uit ŉ Kaapstadse hospitaal ontslaan ná hy onlangs opehartchirurgie moes ondergaan om sy hartklep te vervang. Evette Weyers, die akteur se vrou, het aan Maroela Media vertel Marius sterk tans by die huis aan ná ŉ suksesvolle operasie. Sy sê die akteur het vroeër verlede maand gehoor hy moet ŉ “dringende en lewensnoodsaaklike” operasie ondergaan nadat hy moeg geraak en steekpyne in sy hart gekry het terwyl hy gedraf het. Weyers is op 27 Junie in die Busamed Paardevlei Privaat Hospitaal in Kaapstad opgeneem. “Ek het geen benul gehad oor presies hóé ernstig die operasie sou wees nie,” sê Evette. “Mens se hart is skoon seer as jy daaraan dink. Hulle moes sy hele borskas oopsaag, en daar is uiteraard ŉ baie pynlike herstelproses daaraan verbonde. Die dokters is egter tevrede, en het hom daarom met baie sterk pynmedikasie huis toe gestuur waar ek nou na hom kyk.” Sy sê die egpaar is baie ingestel op gesondheid, en sy glo dit sal bydra tot ŉ vinniger herstelproses. “Ons stap gereeld met ons honde of gaan duik saam. Die dokters is baie positief daaroor dat dit tot sy herstel sal bydra. Daarby lag ons ook baie, en ons deel alles. Ek is net bly hy is nog hier saam met my – dis nog te vroeg vir hom om te gaan, ons het nog baie om saam te beleef. Dit sou vir my baie erg gewees het om hom te verloor.” Evette is tussendeur Weyers se herstel besig om voor te berei vir ŉ solo-uitstalling by Marble Hall by die Kunstekaapteater einde Augustus. “Hy is gelukkig ook nie iemand wat dit nou as ŉ gulde geleentheid sal sien om sommer net te lê nie,” skerts sy. “Hy sal gou kriewelrig raak, maar sy herstel is nou die belangrikste.”